歌詩三十五韻送前知隆慶任侯赴召
作者：魏了翁
朝代：宋

paragraphs: 向來虎豹蹲天關，啄噉人命無敢干。
任侯干時外小官，有筆如刀剚權姦。
權姦未夷骨先寒，有開天誅亂旋刊。
寘我宗社于山安，忽焉倚伏不可摶。
天心克復理好還，是時增秩綸言頒。
扶聳義烈增壯顔，邇來十載國步艱。
思以吉士儀清班，侯今以選賜之環。
進退語默人所瞯，侯以時考以事觀。
慶元眎今奚易難，浮驂妄轍紛多端。
大車檻檻長自閒，中原胡塵暗河山。
行人載書墨未乾，深仁大信而敢奸。
彼民玄黄走壺簞，我復翦刈如草菅。
惟皇上帝憫人寰，嗚呼言之鼻辛酸。
侯兮去去心體胖，允矣直道非俗觀。
士所欠者非朝冠，要令反覆耐久看。
前陳亟與攄肺肝，且使志士興長嘆。
讙言此士嘗譏韓，始終激烈心如丹，寘名大小任公間。